Op 28 Februarie 2017 het Julius Malema van die EFF 'n mosie in die Parlement ingedien dat alle swart lede van die Parlement moet besluit dat artikel 25 van die Grondwet gewysig moet word ten einde die weg te baan vir wettige aanvaarding deur die Parlement van die Wetsontwerp op Grondonteiening en die ondertekening daarvan deur pres. Jacob Zuma. Malema het gesê dat dit dan die weg sou baan vir grootskaalse onteiening van grond en bates van blankes in die land sonder vergoeding.
Dit is dan volgens hom wat werklike radikale ekonomiese transformasie vereis. Malema het 'n beroep gedoen dat swart mense saamstaan in hierdie saak en het uitdruklik gevra vir ondersteuning van sy mosie deur die ANC. Dit is egter in 'n stemming verwerp met 261 teen 33 stemme, met die ANC wat eendragtig daarteen gestem het, tesame met die DA, VF Plus en van die ander opposisiepartye.